
תכנית דרך "כביש מס' 70/75 מקטע יגור העמקים" - 
חוות דעת המשרד להגנת הסביבה לתסקיר השפעה על הסביבה לפי סעיף 119(ג (ה)לחוק התכנון והבניה

סימוכין:
1.  תסקיר השפעה על הסביבה,  דרך מס' 70/75 "הרחבה ממחלף העמקים למחלף יגור". ESD- פיתוח סביבה וקיימות, עבור נתיבי ישראל. דצמבר 2019.

1. מבוא
התכנית מציעה הרחבה של כביש 70/75 בקטע שבין מחלף העמקים ומחלף יגור והקמת מחלפון חדש. 
מטרת תסקיר הינו לבחון את ההשפעות הסביבתיות של ביצוע התכנית, לרבות: השפעה אקולוגית, נופית וזיהום אוויר ורעש מתחבורה שנובעים מהתכנית המוצעת ואשר ישפיעו על שימושי הקרקע הקיימים ומתוכננים באזור.  

הסוגיה הסביבתית המרכזית בתכנית הינה הקמת מעבר רצף אקולוגי במטרה לחדש את הקישוריות בין הכרמל לגבעות אלונים והגליל אשר נותקו, כמעט לחלוטין, בעקבות הקמת תשתיות תחבורה (הארכת כביש 6, הקמת המחלפים בתל קשיש ושער העמקים ומסילת העמק) שאינן מאפשרות מעבר בעלי חיים אפקטיבי דרכן.
	 	
רכיבי התכנית אשר נבחנו במסגרת תסקיר זה כוללים: הרחבת דרך מס' 70/75 במקטע שבין מחלף העמקים למחלף יגור, בחינה של הקמת מחלף חדש מדרום-מזרח לקיבוץ יגור ויצירת מעבר לבעלי חיים/"אקולוגי" (להלן "המעבר") אשר יחבר ויאפשר תנועת אורגניזמים בין הכרמל לגבעות אלונים וצפון ישראל. 

במסגרת התסקיר נבחנו מספר חלופות למיקום וצורת המחלפון ולמיקום המעבר האקולוגי.
	
2. נתוני רקע
· תשריט הדרך אושר ע"י מתכננת מחוז חיפה בתאריך ה-13.2.17 והועבר למתן הנחיות לכתיבת תסקיר ע"י המשרד להגנת הסביבה
· הנחיות לעריכת תסקיר ההשפעה על הסביבה הועברו ע"י המשרד להגנת הסביבה בתאריך ה- 23.3.17. 
· ההנחיות לתסקיר אושרו ע"י ועדת משנה א' בתאריך ה- 24.5.17, לאחר דיון בערר שהוגש ע"י חב' נתיבי ישראל להנחיות המשרד
· התסקיר הוגש לבחינת המשרד להגנת הסביבה בתאריך ה- 26.12.19.
· דרישה להשלמות לתסקיר הועברה ע"י המשרד להגנת הסביבה בתאריך ה- .20.1.20 
· השלמות לתסקיר הוגשו ע"י חב' נתיבי ישראל בתאריך ה- 10.6.20. 





3. מסדרון אקולוגי ומעבר בעלי חיים

קיטוע וצמצום בתי גידול ע"י תשתיות תחבורה ושטחים מבונים הינו אחד האיומים העיקריים על המגוון הביולוגי בארץ ובעולם. קיטוע זה מקשה על תנועת בעלי חיים במרחב, ואף עשוי למנוע לחלוטין תנועת פרטים בין השטחים הטבעיים הנותרים, ובכך ליצור בידוד בין אוכלוסיות ולתרום להאצת תהליכי הכחדת מינים ברמה המקומית והעולמית. 
הפתרון המקובל לבעיית הקיטוע בין בתי גידול טבעיים הינו תכנון ושימור מסדרונות אקולוגיים אשר יחברו בין ליבות של בתי גידול טבעיים אשר הופרדו במרוצת הזמן עקב הסבת שטח טבעי לשימושי קרקע לשימוש האדם. בד בבד נדרשת הקמת מעברי בעל חיים מותאמים שיאפשרו למינים השונים לחצות בבטחה תשתיות תחבורה אורכיות. 

הכרמל, שחלק נרחב ממנו כולל שמורות טבע וגנים לאומיים ואשר הוכרז כשמורה ביוספרית על ידי אונסקו, מקיים מגוון ביולוגי עשיר ביותר. עבור חלק מהמינים, כדוגמת הסלמנדרה המצויה והיערון צהוב צוואר, הכרמל מהווה את גבול התפוצה הדרומי. בסקרים אשר נערכו בשנים האחרונות, תועדו מינים רבים של בעלי חיים בחורש הצפוף באזור יגור, כגון: צבועים, דלקים, גיריות, דורבנים, חזירי בר, תנים ושועלים. במקביל מקודמת בשנים השבה לטבע של פרסתנים גדולים כאיילי כרמל ואף היחמור הפרסי אשר נכחדו מנוף הארץ (רוזנברג ודולב, רט"ג, 2014).

במפת המסדרונות האקולוגיים הארצית (ע"פ שקדי ושדות, 2000), הכרמל מופיע כאזור מרכזי המקשר בין שטחים פתוחים באזור המרכז ולצפון הארץ. עם זאת תהליכי הפיתוח בעשורים האחרונים, יצרו מצב בו הכרמל מוקף ביישובים ובכבישים מהירים ותשתיות אורכיות מכל עבריו. 
במבט מקרוב ניתן לראות שהכרמל הולך ונסגר כאי מוקף תשתיות: מצפון הערים חיפה, נשר וטירת הכרמל, במערב דרך מס' 4, דרך מס' 2 ומסילת החוף, בדרום- דרך מס' 67 (70 בעבר) ובמזרח דרך מס' 6 מסילת רכבת העמק ודרך מס' 70/75. מצב זה גורם לניתוק של מרבית אוכלוסיות האורגניזמים בין הכרמל לאזורים הגיאוגרפיים הסמוכים, זאת מאחר ומרבית תשתיות אלה, אינן כוללות מעברים מתאימים למיני בעלי החיים השונים.

קיימת כיום תמימות דעים כי שרידותם לאורך זמן של אוכלוסיות המינים השונים בכרמל ובבתי הגידול הצפוניים יותר בגבעות אלונים והגליל תלויים, בין היתר, בשימור מסדרונות אקולוגיים מתפקדים ביניהם ו/או חיבורם מחדש. 
תמ"א 35/1 קבעה מספר מסדרונות אקולוגיים המחברים את הכרמל ליתר השטחים הטבעיים במרחב. מיקום המסדרון המוצע בתמ"א לחיבור הכרמל- לכיוון צפון ומזרח, הינו באזור תל קשיש מצפון ליקנעם. אולם, הקמת מחלף תל קשיש, תוך הארכת כביש 6 ושדרוג דרך מס' 77 באזור זה, הובילה לכך שתנועה בציר מזרח-מערב ומזרח- צפון-מערב הינה חסומה עבור מרבית מיני בעלי החיים. במקביל, תכנון ופיתוח מסילת העמק הובילה ליצירת מכשול תשתיתי נוסף בפני בעלי חיים בין מורדות הכרמל המזרחיים- מקרית חרושת ועד נשר. 
כך שלמרות שמדובר במסדרון אקולוגי אסטרטגי ובעל חשיבות ארצית, המקשר את הגליל דרך הכרמל לאזור השרון וצפון מישור החוף, באופן מעשי נוצר נתק אקולוגי שהלך והחריף עם כלל תשתיות התחבורה. על אף חשיבותו, כיום הקישוריות האקולוגית האפקטיבית, כמעט ואינה קיימת והטיפול בסוגיה זו הועברה לאורך השנים בין גופי התשתית השונים. 
הצורך בשימור המסדרון מועלה מזה 15 שנה לפחות, ע"י רט"ג, המשרד להגנת הסביבה, החברה להגנת הטבע ויועצים סביבתיים (כולל של הות"ל), פעם אחר פעם בועדות התכנון, בתסקירי השפעה על הסביבה, ובחוות דעת שהוגשו למוסדות התכנון בעת תכנון כביש 6 ורכבת העמק. לדוגמא, בחוות הדעת של היועץ הסביבתי של הות"ל, לתסקיר שנערך עבור רכבת העמק (מפברואר 2005)[footnoteRef:1] נכתב במפורש כי מקטע המסילה שבין יגור לשער העמקים קוטע מסדרון אקולוגי חשוב ביותר ולכן:  " מומלץ להבטיח כי בעתיד יבוצע מעבר בעלי חיים מעל למסילה שישתלב במעבר בעלי החיים אשר יבוצע במסגרת שדרוג הכביש (כביש 70)". [1:  חוות דעת לתסקיר השפעה על הסביבה – רכבת העמק, תת"ל 2,6/13. אביעד שר שלום- יועץ סביבתי לות"ל. 16.2.2005.] 


על אף ההכרה של מוסדות התכנון וגופי התשתית בבעיה, יצירת הפתרון הנדרש גולגל, פעם אחר פעם, לפתחה של התשתית הבאה בתור מבחינת מועדי התכנון והביצוע. ראה לדוגמא- החלטת המועצה הארצית בדיון על התסקיר לתמ"א 31/א/3 בתאריך ה- 1.11.11, בה נקבע כי הפתרון לחידוש הקישוריות האקולוגית הנדרשת הינו מחוץ לקו הכחול של דרך מס' 6 (כלומר, בתחום המוצע של תכנית זו).

לאור כך, המקום המתאים ביותר כיום, מבחינה אקולוגית, להקמת מעבר בעלי חיים ולהשלמת המסדרון האקולוגי הינו במרחב שבין מחלף העמקים וקיבוץ יגור, שאינו חסום על ידי שימושי ויעודי קרקע ו/או מחלפים. מיקום זה מאפשר חיבור איכותי בין גושי השטחים הטבעיים והמוגנים משני צידי דרך מס' 70/75 ומסילת העמק.

על מנת שמסדרון זה יתפקד יש להשלימו כאמור באמצעות מעבר עילי לבעלי חיים אשר יחצה את תשתיות התחבורה הקיימות והמתוכננות, קרי- כביש 70/75 והרחבתו המוצעת בתסקיר זה ומסילת רכבת העמק (לאור התנוחה של הדרך ומסילת הברזל- לא ניתן להקים באזור זה מעבר תחתי).
אולם, כדי  שמעברים מסוג זה ימלאו את ייעודם האקולוגי, ישנם מספר כללים אשר יש לעמוד בהם ע"פ הספרות המקצועית והמדעית[footnoteRef:2]: [2:  לדוגמא: "קיטוע בתי גידול על ידי תשתיות תחבורה". החברה הלאומית לדרכים. אוגוסט 2012. ] 

· נדרש למקמו במיקום המיטבי- כך שתתאפשר לבעלי חיים גישה ישירה, ללא מחסומים ותוך חיכוך מינימלי עם שימושים אנתרפוגניים ( שימושים שמקורם בפעילות אדם המשפיעים על הטבע ).
· על המעבר להיות קצר ככל הניתן. 
· רוחבו של המעבר צריך להיות פרופורציונלי לאורכו- כך שככל שהמעבר הינו ארוך יותר כך עליו להיות רחב יותר. לאור חשיבותו האסטרטגית ועל מנת שיתאים למעבר האורגניזמים השונים יש לתכנן את המעבר כ"מעבר רצף" ברוחב של 100 מ' לפחות. רוחב זה מאפשר לשחזר באופן חלקי את בית הגידול הטבעי והוא נדרש על מנת לצמצם את החשש של בעלי החיים- אשר עשויים להימנע מלעלות על מעבר ארוך וצר. 

הוועדה המחוזית חיפה אימצה במסגרת הדיון באישור ההנחיות לתסקיר הנ"ל, ביום ה- 24.5.17, את המסקנות לעיל וקבעה באופן מפורש כי "על התכנית לכלול בתחום הקו הכחול שלה מעבר אקולוגי בקטע הפתוח שבין יגור לג'למה ועל החלופות הנבחנות בתסקיר לכלול אותו ולהתייחס למיקומו". 
בנוסף, קבעה הוועדה כי על התסקיר לכלול בחינה לרוחב הנדרש של המעבר- כך שיהיה פרופורציונלי לאורכו, ושמיקומו המומלץ של המעבר יהיה בצמוד מדרום לכיוון יגור, אך ניתנת ליזם אפשרות לבחון ולהציע מיקומים שונים בתנאי שיוכח כי הם בעלי יכולת פונקציונלית אמיתית למעבר בעלי חיים.    

במקביל,  במהלך תקופה זו, רט"ג מקדמת תכנית, אשר הוחלט על הפקדתה בוועדה המחוזית, לשמורת טבע גבעות אלונים שפרעם הכוללת שטח המוגדר כמסדרון אקולוגי בצמוד לקיבוץ יגור שיחבר ויצור רצף בין גבעות אלונים לכרמל, כמופיע בתרשים הבא:

. [image: תצא שעל גביו פוליגונים של שטח המסדרון האקולוגי המוצע.]
שטח המסדרון האקולוגי המוצע הינו הפוליגון עם הקווים האלכסוניים הירוקים

לאור זאת שעיקר קיטוע המסדרון האקולוגי נגרם ע"י תשתיות תחבורה אשר בעת תכנונן וביצוען הוכר בפגיעה האקולוגית שלהן מחד, אך מנגד לא ניתנו בהן פתרונות הולמים למעבר בעלי חיים, ראוי לקבוע כי באחריות יזם התכנית, מלבד תכנון המעבר האקולוגי גם את הקמתו וזאת כחלק מהפתרון לפגיעה האקולוגית המצטברת אשר נגרמה מהקמת מסילת העמק, הארכת כביש 6 על מחלפיו וכעת מהרחבת דרך מס' 70/75.  לפיכך, אנו בדעה שהתכנית צריכה לקבוע שלבי ביצוע להקמת  המעבר האקולוגי בבד בבד עם ביצוע התכנית. 

4. בחינת חלופות 

מטרת בחינת החלופות בתסקיר היא לבחון את ההשפעות של התכנית המוצעת על הסביבה, תוך מתן דגש על מתן פתרון מיטבי עבור המעבר האקולוגי, כשהנחת הבסיס שכל חלופה מאפשרת/שומרת על  גישה לאזור המשתלה, לבית מעצר קישון ולמבני המועצה האזורית זבולון הקיימים.  
בהתאם להחלטת ועדת המשנה מיום ה- 24.5.2017, על כל החלופות שיוצגו וייבחנו בתסקיר לכלול מעבר אקולוגי. כמו כן נקבע כאמור כי המיקום המועדף למעבר הינו בצמוד-מדרום לקיבוץ יגור, אך ניתן להציג חלופות אחרות למיקומו בתנאי שיוכח שהוא בעל יכולת פונקציונלית למעבר בע"ח. לכן למיקום ומימדי המעבר האקולוגי  יש חשיבות גדולה במסגרת בחינת החלופות המוצעות.  
 
בפרק זה נבחנו 4 חלופות עיקריות אשר נדרש להשוות ביניהן (חלקן כללו תתי-חלופות למיקום המעבר):

חלופה 0: 	הרחבת כביש 70/75, ביטול צומת הגישה למשתלה והקמת מעבר אקולוגי עילי בצמוד מדרום לקיבוץ יגור כשנגישות למשתלה תהיה מהכבישים והמחלפים הקיימים.
חלופה 1:	הרחבת כביש 70/75, ביטול צומת הגישה למשתלה, הקמת מחלפון מלא בתצורת תלתן 
בצמוד ומדרום  לקיבוץ יגור, והקמת מעבר אקולוגי עילי מדרום מזרח למחלפון.
חלופה 2:	הרחבת כביש 70/75, ביטול צומת הגישה למשתלה, הקמת מחלפון מלא בתצורת יהלום בצמוד ומדרום לקיבוץ יגור והקמת מעבר אקולוגי עילי מדרום-מזרח למחלפון.	
חלופה 4:	הרחבת כביש 70/75, ביטול צומת הגישה למשתלה, הקמת מעבר אקולוגי עילי בצמוד מדרום לקיבוץ יגור והקמת מחלפון בתצורת יהלום חלקי מדרום-מזרח למעבר האקולוגי. המחלפון החלקי כולל כניסה ויציאה לכיוון צפון בלבד. הכניסה והיציאה מכיוון דרום יהיו ממחלף העמקים הקיים.


4.1. קריטריונים להשוואת החלופות

בתסקיר נבחנו החלופות בהתייחס למספר נושאים שונים: שיקולים הנדסיים, היבטי רעש ואיכות אוויר, התאמה לשימושי קרקע, נוף, מעבר אקולוגי עילי והתאמה לפרוגרמה. כל נושא כלל מס' קריטריונים שעל פיהם הושוו החלופות. 

לדעתנו עורכי התסקיר לא התייחסו למס' קריטריונים חשובים ובחלק מהקריטריונים הניתוח של עורכי התסקיר אינו נכון וגורם לטעויות ואי דיוקים שמשנים לחלוטין את ניתוח בחינת החלופות והמסקנות המובילות לבחירת החלופה הנבחרת.  

1. חסרה התייחסות לשני משתנים רבי משקל אשר הינם בעלי חשיבות מכרעת בבחינת החלופות:
1. מיקומו של המעבר ביחס למיקום המוסכם עם משרד הביטחון להסרה חלקית של הגדר הקיימת-  לאורך המתקן הבטחוני, ממערב לדרך,  קיימת גדר אשר הסרתה תאפשר גישה ישירה למעבר בע"ח ללא מחסומים ותוך חיכוך מינימלי לכיוון המעבר. 
כיום קיימת גדר רציפה של משרד הבטחון אשר לא ניתן להסירה בעתידה הנראה לעין.  למרות זאת, רט"ג הגיעו להסכמות ותאומים עם משרד הביטחון להסרת הגידור, החוסמת כיום את המעבר החופשי לבעלי חיים גדולי גוף (דוגמת פרסתנים), בצמוד ומדרום לקיבוץ יגור (כמוזכר בהחלטת הוועדה מיום ה-24.5.17). הסרת גדר זו הינה קריטית כאמור לתפקוד האקולוגי העתידי של המעבר. התסקיר אינו מתייחס  לתיאום זה ולמשמעותו.
2. בעלות על הקרקע- החלקה הצמודה לקיבוץ יגור, הינה ברובה המוחלט בבעלות מדינה (קק"ל). עובדה זו מאפשרת שיקום והתאמת השטח שבין הקצה המערבי של המעבר ועד לאזור הטבעי של מורדות הכרמל עבור מעבר בעלי חיים, ובכך לשפר משמעותית את פוטנציאל התפקוד והמימוש של המעבר. יתר החלקות התחומות בין הבסיס הצבאי לרכבת, הינן בבעלות פרטית אשר מונעת אפשרות או לכל הפחות תקשה מאוד על הסדרת גישה אפקטיבית למעבר. 

כל אחד מהמשתנים הללו והשילוב שלהם הינם קריטיים בהשוואת החלופות ולדעתנו ישנו את הערכת החלופות באופן מהותי.  

2. רוחב המעבר והיחס בין האורך והרוחב של המעבר האקולוגי – קריטריון זה, אשר הינו בעל חשיבות רבה על מנת שהמעבר יתפקד כנדרש, לא נבחן בפרק ב' בתסקיר על אף הדרישה המפורשת בהנחיות (כלל האצבע הינו כי ככל שהמעבר ארוך יותר- כך עליו להיות רחב יותר על מנת שיתפקד). 
התסקיר מציע רוחב מעבר אחיד של 70 מ' בכל החלופות, ללא תלות באורך המעבר. זאת על אף שבתסקיר (עמ' 22 במסמך ההשלמות)  נכתב באופן מפורש כי לאור חשיבותו האקולוגית הרבה של מעבר זה רוחב המעבר המומלץ הינו 100 מ' לכל הפחות (המוגדר כ"מעבר רצף") על מנת לייצר את הקישוריות הנדרשת. 

3. למשרדנו ישנן השגות לגבי קריטריונים אשר נבחנו בתסקיר לצורך השוואת החלופות בנושא  האקולוגי: 

	אורך המעבר האקולוגי העילי
	קריטריון בעל חשיבות רבה מאוד- מבחינה אקולוגית, הנדסית וכלכלית. ככל שהמעבר קצר יותר- כך הוא עדיף.
קיימת חוסר התאמה בין אורכי המעבר (בחלופות השונות) המצוינים בסעיף 2.4.3.7 (עמ' 45) במסמך ההשלמות לבין המופיע במסמכי התנוחה שצורפו לתסקיר.

	קונפליקט עם העיבוד החקלאי: השפעה של תפרוסת השטח המעובד
	ע"פ התסקיר- קריטריון זה נועד לבחון האם התכנית קוטעת רציפות של שטחים חקלאיים באופן שמשאיר מובלעות אשר עשוית להיות קשות או לא כלכליות לעיבוד. אולם, השוואת החלופות כלל לא התייחסה לקריטריון זה בהתאם למשמעות האמיתית של החלופות השונות מבחינת קיטוע השטח החקלאי.

	אורך המסלול לבע"ח בשטחים החקלאיים ממערב לשטח התכנית
	קריטריון זה אינו רלבנטי. לאור קיומה של הגדר החוסמת לאורך הבסיס הצבאי אין חשיבות למרחק האווירי בין קצה השטח החקלאי במערב- לפתח המעבר האקולוגי. קריטריון זה מקבל ביטוי בקריטריון "אורך המסלול לבע"ח לאורך גדר המתקן הצבאי" הבוחן את המסלול האמיתי שבעלי חיים יצטרכו לעבור בשטח החקלאי.

	הפרעות מקיבוץ יגור
	השימוש הקיים בדרום קיבוץ יגור הינו מבני משק אשר אין בהן פעילות אדם רבה לאורך שעות היממה ולבטח שלא בשעות הלילה, ולכן ההפרעה משם על המעבר נמוכה. כמו כן, ע"פ התסקיר ההפרעה העיקרית מקיבוץ יגור הינה זיהום אור, אך למעשה לא קיימת תאורה לאורך גדר הדרומית של הקיבוץ ולכן זיהום האור הוא זניח. אי לכך, מדובר בקריטריון בעל רלבנטיות נמוכה. 



4. בנוסף, יש למשרד מספר השגות על הקריטריונים שנבחרו לצורך השוואה גם בנושאים נוספים, כמפורט בטבלה הבאה: 

	נושא  
	קריטריון
	הערות

	
	
	

	שיקולים הנדסיים
	אורך כבישים (מטרים)
	קריטריון זה, בפני עצמו, הינו בעל חשיבות נמוכה בתסקיר זה

	
	אורך גשרים והמעברים העיליים במחלפון (במטרים)
	קריטריון זה הינו כלכלי והנדסי בעיקרו ופחות עניין סביבתי

	
	תחבורה ציבורית ונגישות להולכי רגל
	לאור המרחק הרב של המחלפון המוצע (בכלל החלופות) מכפר חסידים, יגור ובסיס ג'למה, התחנות המוצעות עליו אינן יכולות לספק שירות אפקטיבי. אי לכך, הטענה על תרומתו של המחלפון למשתמשי התחבורה הציבורית במרחב אינה ברורה. כמו כן, ראוי לציין כי פתרון התחב"צ עבור יגור צריך להיות תחנת הקצה של המטרונית בסמוך למחלף יגור.

	
	
	

	איכות אוויר
	מזעור מפגעי איכות אוויר
	התנועה על המחלפון זניחה ולא צפויה להשפיע על איכות האוויר במרחב.  לכן אין לקריטריון זה חשיבות בפרק השוואת החלופות. 

	התאמה לשימושי וייעודי קרקע (פיצול הסעיף לשימושים וייעודים)
	התאמה לייעודי קרקע 
	רצוי היה להפריד קריטריון זה לייעודי קרקע ושימושי קרקע. 

	
	התאמה לשימושי קרקע (סעיף חסר)
	ראוי להתייחס להתאמה לשימושי הקרקע הקיימים באופן נפרד מייעודי הקרקע. לדוג', המתקן הצבאי והמשמעות המרחבית שלו. 

	נוף
	השפעה ויזואלית על משתמשי הדרך
	 באופן כללי- שיקולי הנוף בתכנית זו, לאור אופייה ומיקומה, הינם בעלי חשיבות נמוכה. 
לטעמנו קריטריון זה הינו בעל משקל זניח ביחס לקריטריונים אחרים ולכן היה נכון לתת לו עדיפות פחותה ביחס לקריטריונים אחרים. 

	התאמה לפרוגרמה
	מתן מענה להתחייבות שלטונית להקמת מחלפון מלא
	נושא זה אינו סביבתי ואינו תכנוני ולכן אינו רלבנטי לתסקיר., מקומו של קריטריון זה לדיון במסגרת הדיונים בוועדה המחוזית. 

	
	צורך תחבורתי (סעיף חסר)
	ראוי היה להוסיף לשיקולים ההנדסיים קריטריון שבוחן את התאמת החלופות אל מול הצורך התחבורתי.




4.2. השוואת החלופות

4.2.1. שיטת הערכת החלופות

מבחינת החלופות עולה כי הערכת ובחינת החלופות נעשתה באופן שאינו מניח את הדעת . 
דירוג וניקוד החלופות סובל מחוסר עקביות בין הקריטריונים השונים בתסקיר, ובין התסקיר למסמך ההשלמות. כמו כן, לא קיימת הבחנה ומתן משקל מתאים לסוגיות סביבתיות מהותיות וכבדות משקל (כגון אקולוגיה) ולסוגיות אזוטריות.     
בנוסף, שיטת הניקוד שנבחרה, קרי מתן ציונים בסולם של 0 עד 2, מייצרת עיוותים בכך שההפרש בציוני החלופות, בכל סעיף שנבחן, נשאר קבוע- בין אם היה פער גדול בין איכות החלופות ובין אם ההבדלים בין החלופות זניחים.

4.2.2. דירוג החלופות

בהמשך לכתוב לעיל, נפלו לטעמנו טעויות ו/או אי דיוקים בדירוג החלופות ובבחירת החלופה המועדפת בחלק ניכר מהקריטריונים. 
להלן עמדת המשרד לחלופה המועדפת בנושאים ובקריטריונים השונים (מצוינים בסעיף רק קריטריונים בהם קיימת אי הסכמה ביחס לכתוב בתסקיר).

1. בנושא אקולוגיה:  
· אורך המעבר האקולוגי העילי- 
כפי שצוין לעיל, אורכי המעבר המצוינים בסעיף 2.4.3.7 במסמך ההשלמות אינו תואם ליתר מסמכי התסקיר, כך שדירוג החלופות בקריטריון זה  אינו נכון.
ע"פ תשריטי התנוחה המצורפים לתסקיר- אורך המעבר בחלופה 0 הוא הקצר ביותר ועומד על כ-160 מ', אורך המעבר בחלופות 1א', 2א' ו-4 הינו כ-240 מ' ובחלופות 1ב' ו-2ב אורכו כ-320 מ'.  
כיוון שאורך המעבר האקולוגי קצר משמעותית בחלופה 0 ביחס ליתר החלופות- זוהי החלופה המועדפת בקריטריון זה. 
המעבר בחלופות 1א', 2א ו-4 זהה באורכו ולכן חלופות אלו ראויות לניקוד זהה אך נמוך יותר, ולא כפי שעורכי התסקיר העריכו כשנתנו ניקוד נמוך יותר לחלופה 4 לעומת חלופות 1א' ו-2א'.   
· היחס בין האורך והרוחב של המסדרון האקולוגי- כפי שצוין בסעיף 3 לעיל, יש חשיבות לכך שרוחב המעבר יהיה פרופורציונאלי לאורכו, על מנת שיתפקד כנדרש. כיוון שרוחב המעבר המוצע בתסקיר הינו קבוע בכל החלופות וחלופה 0 היא הקצרה ביותר- זוהי החלופה העדיפה בקריטריון זה. לאחריה חלופות 1א', 2א', ו-4 אשר זהות בקריטריון זה.  
· קונפליקט עם העיבוד החקלאי: השפעה של תפרוסת השטח המעובד- בניגוד לכתוב בתסקיר כי אין הבדל בין החלופות בקריטריון זה- חלופות 0 ו-4 אינן מייצרות מובלעות קטנות יותר של שטחים חקלאיים ולכן הן עדיפות.
· אורך המסלול לבע"ח לאורך גדר המתקן הצבאי- לאור הנכונות להסרת הגידור, כפי שציינו לעיל- חלופות 0 ו-4 הינן עדיפות באופן אבסולוטי בהיבט זה על החלופות האחרות, ולמעשה כלל אינן מושפעות ממנו לרעה.  
· אורך המסלול לבע"ח בשטחים החקלאיים ממערב לשטח התכנית- קריטריון לא רלבנטי כאמור.
· אורך המסלול לבע"ח הנדרש מהמעבר האקולוגי העילי ועד הקישון- אין הבדל מהותי מבחינת אורך המסלול בין החלופות השונות. כך שבעוד שהתסקיר ממליץ על חלופות 1א', 1ב', 2א' ו-2ב', למעשה אין הצדקה למתן דירוג נמוך יותר לחלופות 0 ו-4, וראוי לתת לכלל החלופות ניקוד זהה. 
· הגברת תאורה (זיהום אור) מכבישים ומקיבוץ יגור)- בתסקיר נטען כי עשוי להיגרם זיהום אור מקיבוץ יגור והמחלפון על המעבר האקולוגי ולכן החלופות הממקמות את המעבר רחוק מהקיבוץ ומהמחלפון- עדיפות. באופן עקרוני, אין חולק על טענה זו, אך בפועל לא קיימת תאורה לאורך גדר הקיבוץ, כך שאין ממנו זיהום אור מהותי וכמו כן, לאור תפקודו הצפוי, איננו סבורים שנדרשת תאורה על המחלפון- כך שלא צפוי ממנו זיהום אור למעבר האקולוגי.
אי לכך, בעוד שבקריטריון של זיהום אור התסקיר נותן עדיפות לחלופות 1א ו-2א- למעשה אין כלל הבדל ביניהן, ובכל מקרה הנושא פתיר בתכנון מפורט נכון.
· הפרעות מקיבוץ יגור- בהמשך לאמור לעיל, לא צפויות הפרעות משמעותיות מקיבוץ יגור על המעבר האקולוגי. לכן אין הצדקה למתן עדיפות גורפת לחלופות 1א' ו-2א' ופסילת יתר החלופות בקריטריון זה- ככתוב בתסקיר. 
2. שיקולים הנדסיים-
· אורך כבישים- קריטריון זה הינו בעל חשיבות נמוכה בתסקיר. יחד עם זאת, חלופה 4 משמעותית יותר טובה מחלופות 1 ו-2 ולכן ראוי לתת לה ציון גבוה יותר משניתן בתסקיר.
· תחבורה ציבורית ונגישות להולכי רגל- כפי שציינו לעיל, תועלת המחלפון לנוסעי התחבורה הציבורית הינה נמוכה ביותר ולכן אין אנו רואים הצדקה לכך שחלופות 1 ו-2 עדיפות בקריטריון זה, ככתוב בתסקיר.  תחת זאת, לטעמנו יש לדרג את כל החלופות בציון זהה ונמוך.
3. היבטי רעש ואיכות אוויר- נושא זה לא נבחן באופן מעמיק בין החלופות השונות. יחד עם זאת לא חזוי הבדל מהותי בין החלופות בקריטריונים אלו ולכן אין חלופה מועדפת בנושא זה.  
4. התאמה לשימושי קרקע- סעיף זה אינו מופיע בתסקיר. לקיומו של המתקן הצבאי משמעות ניכרת על תפקודו המעבר האקולוגי. בחלופות 0 ו-4 המעבר האקולוגי ממוקם אל מול הקצה הצפוני של המתקן, עליו קיימות הסכמות לפתיחתו, ולכן הן עדיפות משמעותית בהיבט זה, ביחס ליתר החלופות.
5. נוף- כאמור לעיל, ההשפעה הנופית של הפרויקט הינה שיקול נמוך במדרג השיקולים. יחד עם זאת ניתן לומר באופן גורף כי לחלופה 0 עדיפות מסוימת בהיבט זה עקב אי הקמת המחלפון. יתר החלופות ראויות לטעמנו לציון זהה (אך נמוך יותר מחלופה 0) בכל הקריטריונים הנופיים שנבחנו עם עדיפות קלה לחלופה 4 המציעה מחלפון חלקי .
6. התאמה לפרוגרמה- מתן מענה להתחייבות שלטונית להקמת מחלפון מלא – קריטריון זה אינו רלבנטי כאמור לתסקיר ההשפעה על הסביבה ולכן לא ראוי לכלול אותו בין הקריטריונים לבחינת החלופות. 




4.3. סיכום הערכת החלופות

לאור ניתוח השוואת ודירוג החלופות כמפורט לעיל, איננו יכולים לקבל את השוואת החלופות שנערכה על ידי עורכי התסקיר כלשונם ובאופן מלא ובמיוחד בהתייחס לנושא האקולוגי המרכזי בתסקיר- מעבר בעלי החיים. 
יחד עם זאת, למרות השגותינו לשיטת  הערכת החלופות, בבואנו לבחון ולהשוות אותן באותו האופן שעורכי התסקיר עשו ובהתייחס להערותינו שפורטו לעיל, מסקנתנו שונה ממסקנת עורכי התסקיר. אנו הגענו למסקנה שישנה עדיפות ברורה לחלופת 0 ולאחריה לחלופה 4 עם ובלי תוספת הקריטריונים שביקשנו להוסיף, לעומת מסקנת עורכי התסקיר כי ישנה עדיפות לחלופות 1א ולחלופת 2א.  

	כמו כן, וכפי שציינו לעיל, השוואת ודירוג החלופות נעשתה באופן לא עקבי בתסקיר.   
חוסר העקביות בהשוואת החלופות בתסקיר, מתבטא לדוגמא, בכך שבמסמכי התסקיר אשר הוגשו בדצמבר 2019, הערכת החלופות כפי שבאה לידי ביטוי  בטבלאות המסכמות (ראה עמ' 149) שונה באופן מהותי מההערכה שניתנה בקריטריונים השונים במסמך ההשלמות אשר הוגש ביוני 2020 (ראה עמ' 49-51). שינוי זה נעשה ללא הסבר מניח את הדעת ובאופן המעורר תמיהה. 
לשם המחשה- חלופה 4 בגרסת דצמבר 2019, היתה החלופה אשר קיבלה את הניקוד המצטבר הגבוה ביותר, שעמד על 16 נקודות, בנושאי הנדסה, רעש ואיכות אוויר, שימושי קרקע ונוף (לא כולל ניקוד על נושאי אקולוגיה). בגרסת ההשלמות, לעומת זאת, חלופה זו קיבלה 14 נקודות בלבד (כולל ניקוד על אקולוגיה) כך שחלופה זו הפכה למעשה לחלופה הכי פחות מומלצת ע"פ מסקנות התסקיר. 

· בנספח מס' 1 מצורפת טבלה עם הדירוג והניקוד שלדעת המשרד להגנת הסביבה נכון יותר בהשוואה להערכה שנעשתה על ידי עורכי התסקיר לחלופות השונות (בכל הקריטריונים)


4.4. הצורך התחבורתי 

אחד מהשיקולים שראוי לבחון במסגרת בחינת החלופות הוא הצורך והתועלת התחבורתית בתכנית, 
אל מול ההשלכות הסביבתיות שלה 

4.4.1.  הצורך במחלפון
במסמכי התסקיר מצוין באופן מפורש כי לא קיימת הצדקה תנועתית להקמת המחלפון- משום שניתוחי התנועה מראים שהתנועה בדרך זו תהיה דלה וכי קיימת גישה לשימושים הרלבנטיים מדרך קיימת אחרת  (ראה לדוגמא, עמ' 18 בהשלמות לתסקיר מיוני 2020). 
לאור היעדר הצורך התחבורתי, קיים קושי רב לקבל את מסקנות התסקיר בדבר קידום החלופה הנבחרת- 2א (הכוללת מחלפון מלא) על פני חלופת האפס או על פני חלופה 4 (הכוללת מחלפון חלקי), בטח ובטח לאור זאת שחלופות אלו עדיפות על חלופה 2א מהפן האקולוגי.

4.4.2. הרחבת הדרך
להרחבת הדרך (ל-3 נתיבים לכל כיוון נסיעה) עשויות להיות השלכות בעניין איכות אוויר, רעש ואפקטיביות המעבר האקולוגי. בתסקיר לא נבחנו חלופות למיקום הנתיבים הנוספים ביחס למיקום הנתיבים הקיימים או חלופת אפס אשר כוללת פתרונות תחבורתיים אלטרנטיביים להרחבה. אנו סבורים שיש לפעול להגדרת הנתיבים הנוספים כנתיבי העדפה לתחבורה ציבורית ולא כנתיבים נוספים לרכבים פרטיים, אשר הוכח בעולם כי אין בתוספת שלהם לתת פתרון ארוך טווח לבעיית הגודש בכבישים.

5. חלופה נבחרת
   
מבחינת כלל השיקולים הסביבתיים והאקולוגיים, ובהתאם לניתוח הנתונים והממצאים המוצגים בתסקיר, להלן עמדת המשרד להגנת הסביבה לגבי מרכיבי התכנית השונים הכלולים בתסקיר ובחירת החלופה הנבחרת:

5.1. המעבר האקולוגי

· מיקום המעבר האקולוגי 
לאחר ניתוח כלל החומר הרלבנטי בתסקיר ובחינת והשוואת הקריטריונים האקולוגיים שהוצגו בתסקיר ושצוינו במסמך זה, עולה כי המיקום הנדרש למעבר האקולוגי הינו בצמוד ומדרום לקיבוץ יגור- בהתאם למיקומו בחלופות 0 ו-4. 
מיקום זה הינו קריטי על מנת לאפשר לבעלי החיים לגשת אל המעבר מכיוון הכרמל באופן בטוח, פשוט וללא גידור. בנוסף, לאור הבעלות על הקרקע בחלקה המובילה אל המעבר בחלופות אלו, מיקום זה יאפשר לבצע שיקום אקולוגי לשטח החקלאי המחבר בין המעבר לשטח הטבעי במערב, ובכך לייצר קישוריות נופית מלאה, אשר תעודד את השימוש במעבר ע"י מיני בעלי החיים השונים. 

יתר חלופות המיקום אשר הוצעו למעבר אינן עומדות בדרישה בסיסית זו- לאור קיום גדר המתקן הצבאי  ולאור בעלות הקרקע והפעילות החקלאית הצמודה למיקום המוצע למעברים. אי לכך תפקודם האקולוגי העתידי של המעברים המוצעים בחלופות 1/2א' ו1/2ב' -  מוטל בספק.    

· רוחב המעבר האקולוגי
בפרק בחינת החלופות בתסקיר הוצע מעבר ברוחב אחיד בכל החלופות- ברוחב של 70 מ'. זאת על אף שבתסקיר נכתב במפורש כי לאור חשיבותו האקולוגית של המעבר ועל מנת שיתפקד כראוי (ככל שמעבר רחב יותר כך הוא צפוי להיות מזמין יותר עבור בעלי חיים ולתפקד טוב יותר) - מומלץ שהוא יתוכנן כ-"מעבר רצף" ברוחב של 100 מ' לפחות (עמ' 22 במסמך ההשלמות). רוחב זה נדרש גם עקב אורכו הרב הצפוי לנוע בין 160 מ' ל- 320מ' כמוצע בחלופות השונות, והצורך בשמירה על הפרופורציות הנדרשות של המעבר.  

אנו מקבלים עמדה זו ובדעה שלאור אורכו הרב של המעבר המסתמן נדרש להגדיל את רוחב המעבר לבצעו עד לכדי 100 מ' לפחות. יחד עם זאת, במידה ותיבחר חלופה 0 (המאפשרת את המעבר הקצר ביותר), ייתכן וניתן יהיה להקטין מעט מרוחבו של המעבר ללא שתיגרם פגיעה משמעותית בתפקודו האקולוגי. 

5.2. מיקום ותצורת המחלפון

ע"פ ממצאי התסקיר ועל פי עמדתנו (לאחר שקלול והטמעת השינויים הנדרשים בתסקיר) חלופת 0 (ללא מחלפון) הינה החלופה העדיפה בכל הנוגע לקריטריונים הנדסיים, נופיים, תכנוניים ואקולוגיים. במיוחד כשע"פ התסקיר כלל לא קיימת הצדקה תחבורתית להקמת מחלף חדש במקום זה (ראה עמ' 18 במסמך ההשלמות לתסקיר). 

לאור כל זאת, לאחר בחינת כלל השיקולים תכנוניים-סביבתיים אנו מקבלים את הצורך בהרחבת הדרך (תוך מתן עדיפות להסעת המונים בנתיבים הנוספים). יש למקם את המעבר האקולוגי בצמוד לקיבוץ יגור. לעומת זאת, אין אנו רואים הצדקה להקמת המחלפון המוצע. לפיכך, מבחינתנו החלופה המועדפת היא חלופת 0.
אף על פי כן, במידה והוועדה המחוזית תקבל החלטה מסיבות אחרות שאינן סביבתיות או תכנוניות, שיש לקדם תכנית הכוללת מחלפון, יש לקדם תכנית על בסיס חלופה 4 ,שנמצאה בעדיפות ברורה על פני החלופות האחרות, והכוללת מעבר בע"ח צמוד לקיבוץ יגור ומחלפון חלקי מדרום למעבר, ולא לקבל את המלצת עורכי התסקיר לקדם את חלופה 2א הכוללת מחלפון מלא בצמוד לקיבוץ יגור ומעבר בע"ח הממוקם מדרום למחלפון.

6. מטרדי רעש וזיהום אוויר כתוצאה מהרחבת הדרך

מטרדי הרעש וזיהום האוויר שייגרמו מביצוע התכנית נובעים מהרחבת הדרך ותוספת הנסועה החזויה בה. 
במסגרת התסקיר נבחנו נושאים אלו ביחס לחלופה 2א בלבד, אשר הינה החלופה הנבחרת ע"פ התסקיר. 
יחד עם זאת , לא צפוי הבדל מהותי בין החלופות השונות מבחינת מטרדי רעש וזיהום אוויר, כך שלשלב זה ניתן להכליל את מסקנות התסקיר על כל החלופות. 

6.1. מטרדי רעש

6.1.1. במסגרת התסקיר נבחנו מפלסי הרעש החזויים במספר רצפטורים בקיבוץ יגור בחזית המזרחית של קיבוץ יגור ורצפטור אחד בכפר חסידים ב', כתוצאה מתנועת כלי הרכב בדרך ותנועת הרכבות במסילת העמק.
יש לציין, כי לאורך קיבוץ יגור קיימים כיום שני מתרסים אקוסטיים מקבילים- אחד בין הדרך למסילת הרכבת והשני בין המסילה לבתי הקיבוץ, אשר מפחיתים את מפלסי הרעש בתחום הקיבוץ.
6.1.2. ע"פ ממצאי מודל חיזוי הרעש, צפויים עקב הרחבת הדרך (והגדלת נפחי התנועה בעתיד) חריגות מהקריטריון לרעש מתחבורה למגורים (העומד על (64 dB(A) בקומות העליונות (קומה שלישית) של 8 מבני מגורים בקיבוץ יגור בחזית הדרום-מזרחית של הקיבוץ. גובה החריגות החזוי הינו עד כ- 2.5 dB(A). 
6.1.3. התסקיר ממליץ על שתי חלופות לטיפול אקוסטי: א. מיגון דירתי ב-8 מבנים בדרגת מיגון א' ו-ב' כמוגדר במתודולוגיה. ב. סלילת אספלט שקט ומיגון דירתי משלים ב-3 מבנים בדרגת מיגון א' כמוגדר במתודולוגיה. יש לציין כי בתסקיר חסרה המלצת עורכי התסקיר לחלופת הטיפול המומלצת על ידם. יחד עם זאת, מבחינת פרק הרעש בתסקיר עולה כי קיימת חוסר התאמה בין קבצי מודל ה-tnm שהוגשו לבין הנתונים המוצגים בדו"ח הרעש בתסקיר, ולכן קיים קושי לקבל את מסקנותיו של התסקיר בעניין זה.
6.1.4. לפיכך, אנו בדעה שבשלב התכנון המפורט יש להכין דוח אקוסטי מפורט בהתאם לחלופה הנבחרת ולנפחי התנועה המעודכנים על פי המתודולוגיה לתכנון אקוסטי של כבישים- 2011, ובו ייקבע אילו אמצעי מיגון אקוסטיים נדרשים, לרבות סלילת אספלט שקט, על מנת לעמוד בקריטריונים המקובלים לרעש מתחבורה. הדוח יועבר לאישור המשרד להגנת הסביבה.

6.2. איכות אוויר

6.2.1. מתוצאות הרצת המודל אשר בוחן את איכות האוויר החזויה לאחר ביצוע התכנית עולה כי לא צפויות חריגות מהריכוזים המרביים המותרים (ערכי הסביבה) ע"פ תקנות אוויר נקי למזהמים חנקן דו חמצני (NO2) וחלקיקים נשימים (PM 2.5)- באזורים ורצפטורים רגישים. 
6.2.2. יחד עם זאת, מודל איכות האוויר חוזה שריכוזי ה-NO2 השעתיים המרביים, ברצפטורים הקרובים לדרך ולמסילת הרכבת, בקיבוץ יגור, צפויים להגיע לעד כדי 90% מהערך המקסימלי המותר בתקנות- אם כי לא חזויות חריגות. 
אי לכך, יידרש מעקב קבוע אחר מוקדי פליטה חדשים אשר יוצעו באזור זה ועל היקפי התנועה בדרך ובמסילת הברזל, על מנת לוודא שלא ייווצרו חריגות אשר יסכנו את בריאות האוכלוסייה המקומית. בנוסף, אנו ממליצים לבחון את המלצתנו שתוספת נתיבי הנסיעה ישמשו לתחבורה ציבורית ולא לרכב פרטי. 
6.2.3. יש לציין, כי לא הוגש למשרד טופס תיאום לביצוע סקר זיהום אוויר מתחבורה ולכן אופן בחינת ריכוזי הרקע למודל, לא נבחן ע"י המשרד להגנת הסביבה.

7. סיכום

מטרת התסקיר שהוגש הינו לבחון את ההשפעות הסביבתיות של ביצוע תכנית הדרך שהוגשה והמציעה את הרחבתו של כביש 70/75 במקטע שבין מחלף העמקים ומחלף יגור והקמת מחלפון חדש מדרום יגור.

בהתאם להחלטת הוועדה המחוזית, הסוגיה הסביבתית המרכזית אשר נדרש היה לבחון בתסקיר הינה הקמת מעבר רצף אקולוגי (מעבר בעלי חיים) מעל מקטע הכביש המורחב ומסילת העמק, וזאת במטרה לחדש את הקישוריות האקולוגית בין הכרמל לגבעות אלונים והגליל אשר נותקו, כמעט לחלוטין, בעקבות הקמת תשתיות תחבורה רבות במרחב זה, אשר אינן מאפשרות כיום מעבר בעלי חיים אפקטיבי דרכן, ובכך גרמו למעשה לנתק במסדרון האקולוגי הארצי.  

המשרד להגנת הסביבה בדעה שיש לדחות את מסקנות התסקיר המציע את חלופה 2א כחלופה הנבחרת- במקום זאת, יש לקדם את חלופת האפס ׁ(ללא מחלפון) עם מעבר אקולוגי צמוד לקיבוץ יגור ברוחב של 100 מ' לכל הפחות. 

ככל שתימצא הצדקה תחבורתית להקמת מחלף במרחב זה- יש לבחור את חלופה 4 הכוללת מעבר אקולוגי בצמוד לקיבוץ יגור ומחלפון חלקי הממוקם מדרום- מזרח אליו.  

לאור הפגיעה האקולוגית המצטברת של הקמת תשתיות התחבורה במרחב זה- יש לחייב את יזם התכנית להקים את המעבר האקולוגי בד בבד לביצוע התכנית, בכל חלופה שתבחר. 
· פרקים ג'-ה' בתסקיר יעודכנו בהתאם לחלופה שיוחלט עליה בוועדה המחוזית. 
· בנושא הרעש- יוסף להוראות התכנית כי יוכן דוח אקוסטי מפורט בשלב התכנון המפורט אשר יועבר לאישור המשרד להגנת הסביבה.
· אנו בדעה  שתוספת הנתיבים צריכה לשמש לתחבורה ציבורית ולא לשימוש רכב פרטי. 
· לאחר עדכון התסקיר פרקים ג-ה וקבלת מסמכי התכנית המעודכנים , המשרד להגנת הסביבה ייתן את חוות דעתו המעודכנת לתסקיר ולתכנית, טרם הפקדתה. 



בברכה,

מיכאל ברויאר
מרכז בכיר תכנון סביבתי                                         






העתק (בדוא"ל):  
שלמה כץ- מנהל מחוז חיפה, המשרד להגנה"ס
ורד דרור - מתכננת מחוז חיפה, המשרד להגנה"ס
הדר סלע- סגנית מתכננת המחוז, לשכת התכנון חיפה
רומן חוטימסקי- מנהל תחום תשתיות, לשכת התכנון חיפה
הראל דמתי- המפקח על התעבורה, משרד התחבורה
אור אבני- מנהל מחלקת פרויקטים סטטוטוריים מחוז צפון וחיפה, נת"י
מיקי לדל, בן רוזנברג- רט"ג
מקסים גולדין- מנהל פרויקט, וקסמן, גוברין,שטרן

